The Northern Belle

**The Northern Belle** er et nordicanaband startet i 2012 og frontet av vokalist og låtskriver Stine Andreassen. 

## Historie
Da Stine Andreassen studerte ved NISS Populærmusikk i 2012 traff hun de fleste av dem som utgjør bandet. De ga ut debutalbumet *The Northern Belle* i 2015. 

For den kritikerroste oppfølgerplata *Blinding Blue Neon* (2018) ble bandet nominert til Spellemannprisen 2018 i klassen country. De opptrådte også på selve Spellemannutdelinga.

Tredjealbumet *We Wither, We Bloom* kom i 2020, med Marcus Forsgren (Jaga Jazzist) som produsent. Det ga radiosinglene «Remember It» og «Gemini», som ble listet på NRK P13 og P1 – «Gemini» ble også spilt på australske ABC Country. Andreassen tilbragte tre måneder i Nashville da hun skrev albumet, og flere av låtene er skrevet sammen med andre musikere; Henry Brill (John Joseph Brill) bidrar til «Two Minds» og «Remember It», mens Josh Rennie-Hynes har bidratt til «Lonely».

Bandets fjerde album, *The Women in Me* (2021), inneholdt en coverversjon av Sufjan Stevens' «Chicago», spilt inn med Darling West, Ida Jenshus, Louien, Malin Pettersen og Signe Marie Rustad. Den fikk stor oppmerksomhet og ga bandet en opptreden på Lindmo på NRK. Plata har også en versjon av John Prines «The Summer's End». Albumet, som kun ble utgitt digitalt (to av låtene kom som vinylsingel ), består av tilsammen sju låter og er av noen betraktet som en EP.

I 2024 kom bandets femte studioalbum, *Bats In The Attic.* Det er igjen Marcus Forsgren som har stått for produksjonen. Gjesteartister er Snorre Kiil Saga (Karpe) på bass og Solveig Wang (Fieh, Nothing Personal) på tangenter. Andreassen hentet inspirasjon til dette albumet fra en samling gamle brev hun fant på loftet til bestemoren sin. Brevene var skrevet av besteforeldrene hennes da bestefaren var stasjonert i utlandet. Albumet trekker også på Andreassens erfaringer som førstegangsmor og tapet av nære venner.

### Livealbumet fra 2017 – reprise på NRK-scenen 2023
Før det andre studioalbumet kom bandet med plata *Live at Oslo Konserthus* (2017), med en rekke gjesteartister. Om bakgrunnen for denne innspillingen forteller Andreassen til Leif Gjerstad/Leffes Lab:– Vi fikk spille i Lille Sal i Oslo Konserthus i 2015, sammen med NO. 4 og Luke Elliot. Vi falt pladask for salen og fikk mange ideer. Og da muligheten litt seinere bød seg booket vi oss inn og fikk bruke salen og dets studio. (...) I tillegg inviterte vi med venner fra kremen av americanamiljøet i Oslo til selve innspillingen.I 2023 spilte bandet fire låter – «Born to Be a Mother», «Don't You Go, Don't You Dare», «Gemini» og «Pink Skies» – i samme sal for TV-serien NRK-scenen.

## Musikalsk stil
The Northern Belle befinner seg i det skandinaviske americana-landskapet, også kalt nordicana. Selv sier de:— Se for deg at medlemmer fra The Cardigans, Fleetwood Mac og The Allman Brothers Band forsøker seg på å covre «Take It Easy» av Eagles. Hvis man slenger med Jenny Lewis og Kacey Musgraves i miksen så tror jeg vi har dekka lydbildet! 

## Medlemmer

* Stine Andreassen (vokal, gitar)
* Bjørnar Ekse Brandseth (gitarer, pedal steel)
* Johanne Flottorp (hardingfele, kor)
* Trym Gjermundbo (trommer) 2021–
* Ole-Andre Sjøgren (gitarer, kor)
* Marie Tveiten (kor)

### Tidligere medlemmer
* Yngve Jordalen (bassgitar)
* Svein Inge Bjørkedal (trommer)

### Deltagende musikere

* Mari Kreken (Darling West), Malin Pettersen, Janne Hea, Marte Herwell, Louien, Selma French Bolstad og Helga Myhr på albumet *Live at Oslo Konserthus* 
* Louien, Siv Jakobsen og Mikhael Paskalev på låta «No Rush» (2021)
* Darling West, Ida Jenshus, Louien, Malin Pettersen og Signe Marie Rustad på låta «Chicago» (2021)
* Orions Belte på låta/singelen «Only Stupid Kids Get Bored»
* Helga Hommedal Blikås, cello på låta «Summer's End» (2021)
* Louien og Signe Marie Rustad på singelen «Silver Bows & Bells» (2023)
* Snorre Kiil Saga (Karpe) på bass og Solveig Wang (Fieh) på tangenter på *Bats In The Attic* (2024)

## Diskografi

### Album
* 2015: *The Northern Belle* (Vestkyst Records)
* 2017: *Live at Oslo Konserthus* – konsertalbum (Vestkyst Records)
* 2018: *Blinding Blue Neon* (Vestkyst Records)
* 2020: *We Wither, We Bloom* (Die With Your Boots On Records)
* 2021: *The Women in Me* (Die With Your Boots On Records)
* 2024: *Bats In The Attic* (Die With Your Boots On Records)

### Singler, EP

*2013: *Go On* (Vestkyst Records)
* 2013: *Boys Be Aware* (Vestkyst Records)
* 2014: *I Know I Love Easily*, (Vestkyst Records)

* 2015: *Come Away With Me* (Vestkyst Records)
* 2015: *Nothing Can Stop You Now* (Vestkyst Records)

* 2016: *Bad Habit* (Vestkyst Records)
* 2021: *No Rush* 
* 2021: *Only Stupid Kids Get Bored/Chicago*
* 2023: *Merchant Navy Hotel*
* 2023: *Silver Bows & Bells*

## Referanser